**Anne-Lise Berntsen** (født 28. august 1943, død 3. november 2012) var en norsk sanger (sopran).

Bakgrunn og arbeid
------------------

Berntsen vokste opp i fjellbygda Eggedal i Buskerud, og ble antatt ved Akademie Mozarteum i Salzburg da hun var nitten år gammel. Her ble hun snart kalt «die kleine Flagstad» og spådd en lysende fremtid. Men etter vel fire års studier avbrøt Berntsen studiene. I et ekteskap med arkitekten Øyvind Gunnarsjaa fikk hun datteren Ida Berntsen, som er seksjonsleder for besøk og formidling på Stortinget.[]

Etter mange år gjenopptok hun sangstudiene privat, og konsertdebuterte i 1978. Deretter brukte hun flere år på å fordype seg i barokksang. Hun studerte en tid ved konservatoriet i Haag, og var medstifter av det norske barokkensemblet Oslo Consort. En nyvakt interesse for opera førte henne til Operahøyskolen i Stockholm i 1982. I 1984 opera-debuterte hun på Kungliga Teatern. Opera fortsatte deretter å være Berntsens arbeidsfokus i ti år. I 1988 hadde hun stor suksess med tittelrollen i Puccinis *Turandot* på Folkoperan i Stockholm. Andre roller ble blant annet Mère Marie i Poulencs "Karmelittersøstrene", Ariadne i Strauss` "Ariadne på Naxos", Marie i Alban Bergs "Wozzeck", Carmen i Bizets "Carmen", Lollo i Hans Gefors`"Vargen kommer", Kostelnička i Janáčeks *Jenůfa* – alt ved de store operahusene i Skandinavia.

Blant orkestrene hun opptrådte med, er RAI i Milano, operaorkestrene i Skandinavia, UNAM i Mexico by, Taipei S.O. i Taiwan, symfoniorkestrene i Buffalo, Virginia, Long Beach og San Jose i USA, Det Norske Kammerorkester m.m. i Norge, samt ulike orkestre i Danmark og Sverige.

Samtidsmusikk var viktig for henne gjennom hele karrieren. Mange komponister har skrevet spesielt for hennes stemme, bl.a. Lasse Thoresen, Arne Nordheim, Hans Gefors, Nils Henrik Asheim, Henrik Hellstenius, Mel Powell og Trygve Seim. Hun arbeidet også med improvisasjon.

Hun var initiativtaker til partisanoperaen Kibergodysséen, en operaforestilling om partisanene i Kiberg. Librettoen var skrevet av Marianne Meløy og musikken av Trygve Brøske.

Berntsen deltok på CD-innspillinger for ulike plateselskap, blant annet på Victoria, Kirkelig Kulturverksted og Simax. *Engleskyts* (med Nils Henrik Asheim) og *Pierrot Lunaire* (med Borealis Ensemble) ble nominert til Spellemannprisen. I 2007 ble det gitt ut to nye CD-er: *Orkan* med musikk av Nils Henrik Asheim; med komponisten selv, Øysten Birkeland og Ketil Skøien, samt *Ja!* med sanger av Hanns Eisler; med pianist og arrangør Trygve Brøske.

Av TV-virksomhet spilte hun blant annet inn seks kortprogrammer med musikk av unge norske komponister. For svensk TV spilte hun den kvinnelige hovedrollen i Hans Gefors' opera *Vargen kommer*. Berntsen spilte i 1993 en rolle i Unni Straumes kortfilm *Avsporing*. I 1998 hadde hun dessuten en rolle i Hilde Heiers film *Suffløsen*.

Diskografi
----------

| Utgitt år | Platetittel | Medvirkende | Plateselskap |
| --- | --- | --- | --- |
| 2010 | *Death* | Eisler Ensemble | Øra Fonogram OFO14 |
| 2008 | *Ohne Sentimentalität* | Trygve Brøske Ensemble | Øra Fonogram OFO05 |
| 2007 | *Orkan* | Kjetil Skøien, Øystein Birkeland og Nils Henrik Asheim | Aurora ACD 5050 |
| 2003 | *Kom regn* | Nils Henrik Asheim | Kirkelig Kulturverksted FXCD 266 |
| 2001 | *Henrik Hellstenius, Axsel Hellstenius: Sera – A Chamber Opera* | Toril Carlsen, Jerker Dahlin, Ketil Hugaas, BIT20 Ensemble, Nordic Voices og dirigent Pierre-Andrè Valad | Aurora ACD 5024 |
| 1998 | *From the Sweet-Scented Streams of Eternity* | Det Norske Solistkor, dirigert av Grete Pedersen | Simax PSC 1134 |
| 1998 | *Harald Lie: Skinnevengbrev; Symphonic Dance; Elegy; Symphony No. 2* | Kringkastingsorkestret, Håkan Hagegård og dirigent Ari Rasilainen | Simax PSC 3114 |
| 1998 | *Erik Nordby: Cortège, Södergran-Lider, Corps celeste, Illumination* | Aalborg Symfoniorkester, Toke Lund Christiansen og dirigent Owain Hughes | Dacapo 8.224064 |
| 1997 | *LUDO* | Bendik Hofseth og Helge Iberg | Kirkelig Kulturverksted FXCD 192 |
| 1996 | *Gorecki, Gubaidulina* | Jens E. Christensen | Kontrapunkt 32223 |
| 1994 | *Schoenberg: Pierrot Lunaire* | Ensemble Borealis | Victoria VCD 19088 |
| 1993 | *Engleskyts* | Nils Henrik Asheim | Kirkelig Kulturverksted FXCD 136 |
| 1990 | *Berg, Kvandal, Shostakovitch* | Einar Henning Smebye | Victoria VCD 19017 |
| 1990 | *Wagner, Mussorgsky, Sibelius* | Einar Henning Smebye | Victoria VCD 19012 |
| 1987 | *African Sanctus* | Diverse musikere, Almänna Sången, dirigert av Robert Sund | Proprius PRCD 9984 |
|

Priser og utmerkelser
---------------------

* 1989 - Norsk Kassettavgiftsfonds etableringsstipend
* 1999 - Gammleng-prisen
* 2004 - Statens garantiinntekt for kunstnere

Referanser
----------

1. 1 2   Store norske leksikon, Store norske leksikon-ID Anne-Lise\_Berntsen[Hentet fra Wikidata]
2. 1 2   Discogs, Discogs artist-ID 981932, besøkt 9. oktober 2017[Hentet fra Wikidata]
3. 1 2   Social Networks and Archival Context, SNAC Ark-ID w6dj6mxw, besøkt 9. oktober 2017[Hentet fra Wikidata]

Eksterne lenker
---------------

* (en) Anne-Lise Berntsen på Internet Movie Database Rediger på Wikidata

* (no) Anne-Lise Berntsen hos Sceneweb Rediger på Wikidata
* (en) Anne-Lise Berntsen på Discogs Rediger på Wikidata

* (en) Anne-Lise Berntsen på MusicBrainz Rediger på Wikidata
* (no) Anne-Lise Berntsen sin offisielle hjemmeside Arkivert 23. september 2013 hos Wayback Machine.
* (no) Artikkel om Anne-Lise Berntsen i Norsk biografisk leksikon
* (no) Å bli seg selv

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Drammen byleksikon **·** Store Danske Encyklopædi **·** Historisk befolkningsregister **·** VIAF **·** GND **·** LCCN **·** ISNI **·** BNF **·** BNF (data) **·** NKC **·** MusicBrainz **·** Discogs
 |